
בס"ד, כ"ז בכסלו נר שני של חנוכה התשע"ז

שלושה כוכבים וגעגוע – שבת בעולם של לא כלום
סמינר שבת בימי החנוכה

מדינת הממון של ר' נחמן...ויהי היום, והיה מדינה, שהיה שם עשירות גדול, שהיו כולם עשירים, אך היה דרכם והנהגתם זר ומשונה מאד, כי הכל היה מתנהג אצלם כפי העשירות, שהיה ערך מעלת כל אחד ואחד כפי העשירות שלו, שמי שיש לו כך וכך אלפים או רבבות יש לו מעלה זו, ומי שיש לו כך וכך ממון יש לו מעלה אחרת, וכן כיוצא בזה. כל סדר המעלות היה אצלם כפי הממון של כל אחד ואחד, ומי שיש לו כך וכך אלפים ורבבות כפי הסכום, שהיה קצוב אצלם הוא מלך:
וכן היה להם דגלים, שמי שיש לו כך וכך ממון הוא בדגל זה, ויש לו אותו המעלה פלונית באותו הדגל. ומי שיש לו כך וכך ממון הוא בדגל אחר, ויש לו שם איזה מעלה באותו הדגל לפי ערך ממונו. והיה קצוב אצלם. כמה ממון יהיה לו, ויהיה נחשב באותו הדגל במעלה פלונית, וכמה ממון יהיה לו, ויהיה נחשב בדגל אחר באיזה מעלה, וכן הדרגה והמעלה של כל אחד ואחד היה הכל כפי הממון, כפי מה שהיה קצוב אצלם: 

וכן היה קצוב אצלם, כשיש לו כך וכך ממון הוא סתם בן אדם. ואם יש לו עוד פחות מזה הוא חיה או עוף וכיוצא. והיה אצלם חיות רעות ועופות, דהינו כשיש לו רק כך וכך הוא נקרא אריה אנושי. (בלשון אשכנז איין מענטשליכר לייב) וכן כיוצא בזה שאר חיות רעות ועופות וכו', דהינו שלפי מעוט ממונו הוא רק חיה או עוף וכו', כי עקר היה אצלם הממון, ומעלה ודרגא של כל אחד היה רק לפי הממון:

ונשמע בעולם, שיש מדינה כזו, והיה הבעל תפלה מתאנח על זה, והיה אומר: מי יודע עד היכן הם יכולים לילך ולתעות על ידי זה?! ונמצאו אנשים מאנשיו של הבעל תפלה הנ"ל, ולא שאלו את דעתו כלל, והלכו לשם, אל המדינה הנ"ל, להחזירם למוטב, כי היה להם רחמנות גדול עליהם על שנתעו כל כך בתאות ממון, ובפרט שהבעל תפלה הנ"ל אמר שהם יכולים לילך ולתעות יותר ויותר, כנ"ל, על כן הלכו אלו האנשים הנ"ל אל אותו המדינה הנ"ל, אולי יחזירו אותם למוטב...

מדינת הבזבזנות של הרב שג"ר [לוחות ושברי לוחות עמ' 36]
...לחומרנות של העידן הפוסטמודרני יש אופי שונה מאופייה של החומרנות הקפיטליסטית המודרנית הישנה. את הקפיטליזם המודרני
ניתן לאפיין, בעקבות אחד מסיפוריו הידועים של רבי נחמן מברסלב,
כ'מדינת הממון, היינו כמקום בו הכסף הוא אמת־המידה לבחינת
ערכו, חשיבותו ומעמדו של האדם. לעומת זאת, חומרנותו של העידן
הפוסטמודרני מתאפיינת בבזבזנות. לא הבעלות עיקר אלא פעולת
הניכוס, לא מה שיש לי בעקבות הרכישה אלא פעולת הרכישה עצמה.
הרכישה והצריכה הופכות מטרה לעצמן, והדבר הופך אותן לחסרות
גבולות – לאחר שצרכתי מצרך אחד אני תמיד יכול לצרוך מצרך נוסף,
שונה. קיומו של הגיוון פותח עתה אופק של תשוקה תמידית שאין
למלאה. שינוי הדגש הזה טובע חותם גם על יחסי ייצור–צריכה: בחברה
הצרכנית הפוסטמודרנית, המצרך אינו מיוצר משום שהוא נצרך, אלא
נצרך משום שהוא מיוצר.
בכך כרוכה גם הפיכת הצרכנות לטכנולוגיה של צרכנות. בעבר הייתה
פעולת הצריכה פעולה ממשית הכרוכה בקשר ממשי עם העולם
הממשי. את מקומה של ההליכה לשוק תופסת עתה הטְענה של עגלה
בסופרמרקט, שבו לא מתקיים שום יחס אישי ממשי. את בעל הבאסטה
ואת בעל המכולת המוכּרים של ילדותנו מחליפה עתה הקופאית חסרת
הפנים, המתחלפת תדיר. אפילו את המאכלים כמעט אי־אפשר עוד
למשש, להריח ולטעום, כיוון שהם מושמים עתה בקופסאות שימורים
או בניילון. את תהליך הטכנוקרטיה והניכור משלימה הקנייה באמצעות
הטלפון או המחשב ההופכת לנפוצה יותר ויותר.
בקפיטליזם המודרני, חפצים נתפסים כמועמדים לניכוס ולבעלות,
כאשר מטרתם של אלו – האדרת האישיות. בעידן הפוסטמודרני,
לעומת זאת, שבו לא הבעלות עיקר אלא פעולת הרכישה, חפצים
הם מצרכים, 'הזדמנויות' להגשמת מטרת הצרכנות – מעשה הצריכה
ומרוץ הצריכה עצמו. מובנה של פעולת הקנייה הפוסטמודרנית איננו
הניכוס, אלא המרוץ. ביחסי הקניין הטרום־מודרניים, כאשר מה שעמד
ביסוד הקנייה היה החיסרון, כמו גם בקפיטליזם המודרני, בו המניע
השולט הוא הרצון להיות בעליו של עוד ועוד רכוש ולרכוש בכך מעמד
וכוח – יש לקנייה תכלית, ואם כן, גם סוף – שהם מילוי החיסרון
ומימוש הרצון, העשויים להביא למנוחה. בעידן הפוסטמודרני התנועה
הצרכנית אינה יכולה להיפסק בשל היותה מטרה לעצמה.
ביטוי נוסף של שינוי זה הוא ההיצף התקשורתי ההולך וגובר, בסיוען
של הטכנולוגיות החדשות של תקשורת המונים – הרדיו, הטלוויזיה,
ובשנים האחרונות גם האינטרנט. ההיצף התקשורתי אינו מאפשר
לאדם לשהות או לעמוד על עומדו; קלקלתו העיקרית אינה בתכנים
– בגסותם או בחומרניותם – אלא בלא־כלום שביסודם. היצר לאחוז
במשהו, חומרי או רוחני, הוא כמובן עתיק יומין וטרם עבר מהעולם;
חידושה של הפוסטמודרניות הוא דווקא בחוסר היצר, בחוסר היכולת
לשהות במשהו או לאחוז במשהו לאורך זמן. ההיצף התקשורתי – כמו
ההיצף היצרני–צרכני שתואר למעלה – שוחק בריבוי ובגיוון התזזיתי
שלו את היכולת להשתהות בתוך הידע, לעבד ולעכל אותו לעומקו. 
לכך קשורים גם שינויים בתחום היחסים החברתיים. לעיל כבר דיברנו
על הקופאית חסרת הפנים המחליפה את בעל המכולת המוּכָּר – המרה
של קשר אישי מתמשך במפגש אקראי אינסטרומנטלי. זהו קצה קרחון
של תהליך עמוק, שבו היחסים החברתיים הופכים גם הם ליחסי צריכה,
לשפע של התקשרויות שטחיות וחולפות שאינן עשויות להתפתח
לכלל קשר ממשי. כמו בספירות החיים האחרות, גם כאן שליט הצורך
בריגוש תמידי, וגם כאן לא ניתן לספק את הצורך הזה, מעצם טיבו
התזזיתי. הדבר בולט במיוחד בתחום שבינו לבינה – יחסי האישות
הופכים לזמניים, חולפים, קצרי מועד, נטולי עומק או אהבה ממשית.
האדם עצמו הופך למצרך, ובעולם של 'מצרכים אנושיים' הוא עצמו
מתחיל לחוש את עצמו כמצרך. כך נוצרת תרבות של מוחצנות
המולידה אישיות חסרת אחדות, תרבות שבה האדם מבקש לשווק את
עצמו לאחרים בכל מחיר – אפילו במחיר זהותו שלו. התודעה הופכת
לפרגמנטרית ומפורקת.
הזכרנו לעיל שלתהליכים אלה נלווים שינויים טכנולוגיים רבי עוצמה.
המחשב הינו ייצוג מובהק של העולם הפוסטמודרני...

מדינת האנשים האפורים של מיכאל אנדה, מומו '...מומו הביטה במאסטרו הורה – איזו מין מחלה היא זאת...בתחילה אין סימניה ניכרים ביותר. יום אחד שוב אין חשק לאדם, לזה שלקה באותה מחלה – לעשות שום דבר. אין עוד דבר שמעניין אותו. הוא מרגיש שממון. אבל אי החשק הזה איננו חולף, אלא הוא מתמיד והוא מוסיף והולך. הוא מחמיר מיום ליום ומשבוע לשבוע. אותו אדם מרגיש ריקנות, רוחו רעה עליו ואין דעתו נוחה – מעצמו או מהעולם. וזו הרגשה הגוברת והולכת.
אחרי כן מעט מעט חדלה אפילו עצם ההרגשה הזאת, ואין הוא מרגיש עוד כלום. הוא נעשה אדיש וקר, העולם כולו נראה זר בעיניו ואינו נוגע לו עוד. אין עוד כעס ואין התלהבות, אין אדם מסוגל עוד לשמוח או להתעצב, אינו יודע לצחוק או אף לבכות. אז נעשה ליבו צונן וקר, ואין הוא יכול עוד לאהוב דבר ואינו יכול לאהוב איש.
ומשהגיעו הדברים עד כדי כך – אז המחלה היא חשוכת מרפא. אין עוד דרך לחזור. ואז מתרוצץ אדם בפנים ריקות, אפורות. הוא נעשה בעצם כאחד האדונים האפורים. אכן, אז הוא אחד מהם.
מחלה זו נקראת: 'השעמום הקטלני'.
..ואעפ"כ נשתנה משהו לגבי מה שהיה לפני כן. כי לכול האנשים היה לפתע זמן רב עד אין קץ. כולם כמובן שמחו על כך שמחה מרובה, ואיש לא ידע כי באמת אין זה אלא זמנו החסוך שלו, שחזר אליו עתה באורח פלא...ובעיר הגדולה ראו עתה את מה שלא ראו מזה ימים רבים; ילדים שיחקו באמצע הרחוב, והנהגים [שנאלצו להמתין] הסתכלו בחיוך, והיו מהם שיצאו מן המכוניות ופשוט הצטרפו למשחק. בכול מקום עמדו אנשים, פטפטו זה עם זה בידידות ושאלו בפרוטרוט איש לשלום רעהו.
מי שהלך לעבודה, היה לו זמן להתפעל מעציצים בחלון, או להאכיל את הציפורים. והרופאים מצאו אפשרות להקדיש זמן לכול אחד מחוליהם ולהיכנס לפרטי מכאובם.
הפועלים עבדו במנוחה ומתוך חיבה לעניין, כי שוב לא היה זה העיקר להספיק הרבה ככול האפשר בזמן מועט ככול האפשר. כול אחד היה יכול להקדיש לכול עניין את כול הזמן הנחוץ והרצוי לו, שכן מעתה הלא היה זמן די והותר...אז עשו חג כ"כ מלא חדווה, שרק ידידיה של מומו יודעים לחוג כמותו, והוא נמשך עד שעלו בשמים הכוכבים המאירים לנו מימי קדם...'


שבת בתל אביב – מרשימות שלי
...כבר בעקבות השיחה ביום חמישי בישיבה על אבדן ההתגלות, והקסם והמיסתורין ומה עושים חבר'ה היום בעבודת ה' שאיננה מושתתת על ההתגלות, על השתייכות ל'משהו' גדול ונשגב שמעֵבר. בסופו של עניין מסורת התורה מושתתת על כניעה לאלוקים קדוש, על הוויה שנמסרת בקודים, על המסתורין של הברית. 
רק עכשיו אני מתחיל לחוש את החרדה הממשית שבבסיס פרויקט 'חילון הקדושה'. חבר'ה טוענים כלפי בצדק שהם צמחו בערוגות פ.מ. ואינם נשענים כלל על היראה מהסוג שמניע אותי. מבחינתם זו רומנטיקה. אלא שהיו לי במיוחד בשבת בת"א, הבלחות של חופש מאיים, שבעצם אין כלום, רק אני. הדיבורים שלי על הלכה אישית, מחלחלים למקום שכבר מאיים למוטט. היכולת שעליה דיבר הרב שג"ר שבהכרעה האישית בלי סיפורי על וסיפורי עומק, רק פשיטות של חיים, בניע קל תוכל חוויה זו להיות אכסטטית, דתיות גבוהה יותר מזו המוכרת – זה מעורפל אצלי. במיוחד לאור העובדה שלא רק ההתגלות אבדה אלא גם הסובייקט מתפורר. אבדו הפנים... 
ההכרעה לעשות את הדברים הקטנים מחופש אינסופי, לצד היתרון נמצאת האימה. כי ההכרעה לעשות כך או כך היא שווה. אין 'משהו' 'ערך' שמטרים את הדבר עצמו. קילוסו של הקב"ה עולה מג"ע כמו שעולה מן הגהינום. ההכרעה להתפלל היא הדבר עצמו. באותה מידה אני יכול להכריע לא להתפלל. 

השאלה אינה רק איך אפשר להיות בעמדה מחנכת כך? מה אני יכול לומר לחבר'ה? שייעשו ככול שיירצו? רק שיהיו שלמים עם הכרעתם? המשמעות הממשית היא לגיטימציה לאנרכיה וניהיליזם. ה' ירחם. הבעיה היא הסבך שלי עצמי. ה' יאיר עיני... 

ברור לי שבמצבי אין לי נסיגה לפזול לתפילה [כמשל ולא כמשל] שמונעת מרגשות אשמה, או מתודעה תמימה. שוב אינני תמים, למצער לא תמימות של 'אחור באחור'. ההכרעה לעשות מלאכה בשבת או להימנע ממנה אינה פרי של פחדים ואינרציה אלא מימוש של החופש לתקן את השבת. אמונה בטהרתה גם ע"י אפשרות של כפירה. של האופציה לעשות מלאכה כאופציה ממשית. זו הייתה התחושה ליד האיש עם הסיגר והפלאפון בגן המשחקים. ההבדל בינינו הוא כחוט השערה: אני הכרעתי כך והוא הכריע הפוך. למה הכרעתי כך? ככה. לא מיראה ולא מכישלון כוח אלא מפני התשובה. מאותה סיבה שהכרעתי אחרי התיכון ללכת לישיבה. בלי סיבה וללא הגיון. רק שבתודעה ההיא זה ביטא משיכה לקדושה וכיו"ב. היום, שנים רבות אחרי, ההכרעה אינה בהכרח פרי של משיכה, אלא של רצון חופשי לטוב ולברית ולתיקון. 
אינני חי באשליות. ברור לי שזה לא בדיוק כך, כי עדיין לא השלתי מעלי את מחלצות היהודי האורתודוכסי ואת המחויבות החברתית שנובעת מכך. אינני בטוח שאוכל אי פעם להיות בחופש ממשי. מי יודע. הדימוי העצמי והמשפחתי והחברתי כובלים את הדעת והדמיון. ואולי טוב שכך....

שבת של קלאריס ליספקטור
'זה היה יום שבת והיינו מוזמנים לארוחת צהרים שנכפתה עלינו. אבל כול אחד מאיתנו אהב את השבת שלו ולא רצה לבזבז אותה עם מישהו שאינו רצוי לו...רק בעלת הבית לא נראתה כמי שחוסכת את השבת כדי להשתמש בה ביום חמישי בערב...היא לא גילתה שום קוצר רוח כלפי הקבוצה ההטרוגנית, החולמנית, המשלימה עם גורלה, שרק חיכתה בבית כמו לשעה שהרכבת הראשונה תיסע, כל רכבת שהיא – רק לא להישאר לבד באותה התחנה הריקה...בסוף עברנו לחדר האוכל לארוחת צהריים שלא שרתה עליה ברכת הרעב, ואז להפתעתנו נגלה לנו השולחן...זה היה שולחן ערוך לכבוד אנשים שופעי רצון טוב. מי יכול להיות האורח שבאמת חיכו לו והוא לא הגיע? אנחנו בכבודנו ובעצמנו. האישה הזאת נתנה איפוא מן המיטב ולא חשוב למי. ורחצה בסיפוק את כפות רגליו של כל זר שלא יהיה. עמדנו נבוכים. הסתכלנו.
השולחן היה עמוס שפע חגיגי...העגבניות היו עגולות לא לכבוד מישהו: לכבוד האוויר, לכבוד חלל האוויר. שבת הייתה לכבוד מי שיבוא. והתפוז ימתיק את לשונו של מי שיגיע ראשון. ליד צלחתו של כול אורח לא קרוא, הניחה האישה שרחצה רגלי זרים – אפילו בלי לבחור אותנו – זר שיבולים..הכול לפנינו. הכול נקי מכול תשוקה אנושית נפתלת. הכול כמות שהוא, לא כמו שהיינו רוצים. רק קיים. והכול. כמו ששדה קיים. כמו ההרים כמו גברים ונשים. ולא אנחנו החמדנים. כמו שבת. כמו שפשוט קיים. קיים...לא היה שם קורבן. כול השפע הזה רצה להיאכל במידה שאנחנו רצינו לאכול אותו. לא שמרתי כלום ליום המחרת, ובו במקום הענקתי את מה שהרגשתי למה שגרם לי להרגיש.
היו אלה חיים שלא שילמתי תמורתם מראש בייסורי ההמתנה. היה זה רעב שמתעורר רק כשהפה היה כבר קרוב למזון. כי עכשיו היינו רעבים, רעב שלם, חובק כול, עד הפירור האחרון. מי ששתה מהיין, עיניו  נחו על החלב. מי שגמע לאיטו מהחלב, חש את היין ששתה חברו. שם בחוץ, אלוהים בעצי השיטה...אכלנו כמי שמשקה את הסוס..איש לא דיבר סרה באיש כי איש לא דיבר טובה על איש...אכלתי בהגינות של מי שאינו מרמה את מה שהוא אוכל. אכלתי את האוכל ההוא ולא את שמו. אלוהים מעולם לא נתפס כול כך כהוויתו. האוכל, מחוספס, מאושר, מחמיר סבר, אמר: אכלי, אכלי, וחַלקי.
כול מה שהיה שם היה שייך לי...אכלתי בלי רוך. אכלתי בלי המיית הרחמים. ובלי להעניק את עצמי לתקווה. אכלתי בלי שום ערגה. ואני בהחלט הייתי ראויה לאוכל הזה...ואני לא רוצה לעצב את החיים, כי הקיום כבר קיים. קיים כמו קרקע שכולנו מתקדמים עליה. ללא מילת אהבה. ללא מילה. אבל העונג שלך מבין את שלי. אנחנו חזקים ואנחנו אוכלים.
לחם הוא אהבה בין נוכרים [אושר סמוי, קלאריס ליספקטור]

חתונה של אבודים עמ' 38
שמחת הרואה בכוכבים
אני רוצה לעיין שוב בפתיחה של הסיפור, לגשת אליה מכיוון אחר. הסיפור נפתח בחגיגה גדולה, משתה שמח – המלך יוצא לפנסיה, מוסר את מלכותו לבנו בחייו. לכאורה, זהו אירוע טראומטי: אדם מזדקן, מאבד את כוחותיו, אינו מסוגל עוד להמשיך ולנהל את מפעל חייו. הוא אוסף את ילדיו ואומר להם – אני עשיתי את שלי, מכאן אתם תמשיכו. מה יש לחגוג במצב הזה? וכאן המלך עורך משתה, והשמחה גדולה. מאיפה מגיע התיאור הזה? מדוע ר' נחמן פותח בו את סיפורו? 
"וכשנעשו שמחים מאד עמד המלך ואמר לבנו". בתוך כל האירוע הזה, בתוך השמחה הפרדוקסלית הזו, פונה המלך לבנו ואומר לו כך:
"היות שאני חוזה בכוכבים, ואני רואה שאתה עתיד לירד מן המלוכה, בכן תראה שלא יהיה לך עצבות כשתרד מן המלוכה. רק תהיה בשמחה. וכשתהיה בשמחה גם אני אהיה בשמחה. גם כשיהיה לך עצבות, אף על פי כן אני אהיה בשמחה על שאין אתה מלך. כי אינך ראוי למלוכה, מאחר שאינך יכול להחזיק עצמך בשמחה כשאתה יורד מן המלוכה. אבל כשתהיה בשמחה אזי אהיה בשמחה יתרה מאד.”  
בפרק הקודם דיברנו על משמעותה של השמחה כאן. אמרנו שזו אינה שמחה של מלאות עצמית, אלא דווקא שמחה מתוך השחרור מהמעמד ומכל הלבושים העודפים. כעת אני רוצה לומר כי מקורה של השמחה הוא ביכולת של המלך לראות בכוכבים. זוהי אפשרות שנפתחת דווקא בזמן הירידה מהמלכות, כאשר העתיד כבר אינו מלא תקווה וניתן להביט במציאות ללא משוא פנים. המקום הזה מתואר יפה בקטע של אביגדור דגן:
"אנשים לא רוצים לראות את הכוכבים, להרים העיניים אל השמים. הם ממשיכים ללכת, ראשם רכון, כמו מחפשים משהו שאבד להם, ואולי הם יכולים למצוא את זה דווקא שם למעלה... לו הסתכלו הבריות בכוכבים, היה העולם שונה. לו ידעו שהכוכב שלנו אינו אלא טיפה קטנה ביקום, וכל אחד מאיתנו הוא גרגר אבק זעיר על הטיפה הזאת. לו התבוננו בכוכבים, היו הבריות צנועים יותר. הם לא היו מתנשאים. האחד לא היה מנסה להיות חשוב יותר מחברו. הם היו נראים מגוחכים בעיני עצמם... ראית פעם עלה עשב אחד רוצח את רעהו? גרגר אורז אחד גונב מרעהו? גרגר אבק אחד נלחם בגרגר אבק אחר? העולם היה שונה אילו הבריות היו שונים, והבריות היו שונים אילו רק הסתכלו בשמים."[footnoteRef:2] [2: 	אביגדור דגן, רחוב ושמו ממילא, ירושלים 1984, עמ' 21.] 

הקטע הנפלא הזה יכול להיות פירוש לתיאור של המלך הרואה בכוכבים. כפי שאומר דגן, הראייה הזו אינה אפשרית כל עוד האדם חי עם הראש באדמה, כל עוד הוא תולה את כל תקוותיו בחייו הנוכחיים ובאפשרויות שלפניו. עם מבט כזה האדם נותר אחוז בכאן ובעכשיו, הוא אינו יכול להרים את עיניו לכוכבים. הראייה בכוכבים היא היכולת להשתחרר מהמבט היומיומי הזה, לראות את החיים מפרספקטיבה אחרת, מנקודת המבט של הכוכב – או של הקב"ה. ברגע שאדם נכנס למבט הזה הכל יכול להשתנות, והעולם נעשה מתוקן יותר. 
נקודת המבט שנותנת הראייה בכוכבים היא של ראיית החיים מהפרספקטיבה של הלא-כלום, עליה דיברנו בפרק הקודם. אין בה מקום להישגים, לשאיפות, לכל הדברים שהאדם נאבק עליהם כל חייו. מהמקום הזה רואים רק את הדבר עצמו, את עצם הקיום, ומכאן רוצה ר' נחמן להפיק את השמחה היתרה. זוהי עמדה שמתאפשרת אל מול הירידה מהמלוכה, שהיא העתיד אותו חוזה המלך לבנו בכוכבים. 
כל עוד האדם חי באשליה שהוא יחיה לנצח, שאינסוף אפשרויות עדיין פתוחות לפניו, הוא אינו פוגש את עצמו מהמקום הנקי הזה. הוא חי בתודעה לפיה מה שהוא עושה כרגע, הנכסים שיש בידיו, הם המצב הנצחי שלו. הוא אינו מעלה על דעתו שאי פעם יֵרד מהמלוכה. ככל שהאדם מזדקן הוא מתחיל לראות שהעתיד כבר אינו פרוש לפניו. אדם צעיר עסוק במחשבות על מה שיעשה; אדם מבוגר יכול לומר לעצמו שימשיך לעשות את מה שהוא עושה כעת; אדם זקן יודע שעתיד כבר אין לו, לפניו הוא רואה רק את הירידה מהמלוכה. כאן עולה השאלה אותה מציב בפנינו ר' נחמן דרך דברי המלך לבנו: מה קורה לך במצב הזה? האם הוא מפורר אותך, האם הוא לא מותיר ממך כלום? או שאתה מצליח להישאר בשמחה, לאמץ את הלא-כלום הזה כאמת העמוקה ביותר שלך?
מקורה של השמחה הזו הוא ביכולת לומר "כן". זו תנועה עדינה מאוד, בלי לפרוץ בריקודים; המבחן הוא אם גם ברגעים הקשים ביותר, כשאתה מאבד את כל מה שיש לך, בינך לבין עצמך אתה מצליח בכל זאת לומר לחיים "כן". האישור הזה הוא מה שמאפשר להרגיש גם בעומק השבר שאלהים מדבר איתך, ואולי דווקא שם אלהים פוגש אותך. זו אינה תנועה מאומצת של התגברות על הקושי, אלא תנועה קלילה וגם קשה מאוד של שחרור מתלות, תנועה שבה מתגלה לי שבאמת איני צריך להיאחז בשום דבר. 
התנועה הקטנה הזו, האמירה הכנה והשקטה הזו, היא שמשחררת את השמחה היתרה לנוכח הירידה מהמלכות. זה מה שמצווה המלך לבנו כשהוא מעביר לו את המלכות: אתה כעת מקבל מלכות, יהיה לך עושר גדול, הצלחה ונכסים; אבל מהמקום בו אני נמצא עכשיו אני אומר לך בוודאות שיום אחד גם אתה תיפול. זו שיחה מאוד אכזרית של אב עם בנו – הוא מטיח בו את ניסיון החיים שלו, את ההיכרות שרכש עם הקושי והשבר שבקיום. אבל אולי זהו דווקא הפתח לקשר אמיתי יותר, כאשר אתה מגלה לבן שלך את האמת הפשוטה והקשה הזו. כך הוא נותר קשור אליך לא בגלל שהפכת את עצמך למשהו יוצא-דופן, אלא בגלל שחשפת בפניו את החולשה המשותפת לכם: אני נפלתי, גם אתה תיפול; וזו הנקודה ממנה אפשר ללכת יחד. מהמקום הזה הוא מציב עבורו את האתגר – כשיגיע תורך לרדת מהמלכות, כי כך דרכו של עולם, האם תמצא בעצמך את היכולת להיות בשמחה, כפי שאני שמח היום? האם תדע להגיד "כן" אל מול הנפילה?



















